CELEX: 32022D0442
Language: el
Date: 2022-02-21 00:00:00
Title: Απόφαση (ΕΕ) 2022/442 του Συμβουλίου της 21ης Φεβρουαρίου 2022 με την οποία εγκρίνεται η έναρξη διαπραγματεύσεων με την Ισλανδία, το Βασίλειο της Νορβηγίας, την Ελβετική Συνομοσπονδία και το Πριγκιπάτο του Λιχτενστάιν με σκοπό να συναφθούν μεταξύ της Ευρωπαϊκής Ένωσης και των εν λόγω χωρών συμφωνίες περί συμπληρωματικών κανόνων σχετικών με το μέσο χρηματοδοτικής στήριξης για τη διαχείριση των συνόρων και την πολιτική θεωρήσεων, ως μέρος του Ταμείου για την Ολοκληρωμένη Διαχείριση των Συνόρων

18.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 90/116
               
            
         ΑΠΟΦΑΣΗ (ΕΕ) 2022/442 ΤΟΥ ΣΥΜΒΟΥΛΙΟΥ
         της 21ης Φεβρουαρίου 2022
         με την οποία εγκρίνεται η έναρξη διαπραγματεύσεων με την Ισλανδία, το Βασίλειο της Νορβηγίας, την Ελβετική Συνομοσπονδία και το Πριγκιπάτο του Λιχτενστάιν με σκοπό να συναφθούν μεταξύ της Ευρωπαϊκής Ένωσης και των εν λόγω χωρών συμφωνίες περί συμπληρωματικών κανόνων σχετικών με το μέσο χρηματοδοτικής στήριξης για τη διαχείριση των συνόρων και την πολιτική θεωρήσεων, ως μέρος του Ταμείου για την Ολοκληρωμένη Διαχείριση των Συνόρων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 και το άρθρο 79 παράγραφος 2 στοιχείο δ), σε συνδυασμό με το άρθρο 218 παράγραφοι 3 και 4,
         Έχοντας υπόψη τη σύσταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2021/1148 του Ευρωπαϊκού Κοινοβουλίου και του Συμβουλίου (1), ο οποίος θέσπισε, ως μέρος του Ταμείου για την Ολοκληρωμένη Διαχείριση των Συνόρων, το Μέσο Χρηματοδοτικής Στήριξης για τη Διαχείριση των Συνόρων και την Πολιτική Θεωρήσεων για την περίοδο 2021-2027 εκδόθηκε στις 7 Ιουλίου 2021.
                  
               
                     (2)
                  
                  
                     Σκοπός του κανονισμού (ΕΕ) 2021/1148 είναι να παράσχει ένα πλαίσιο για την εκδήλωση αλληλεγγύης μέσω χρηματοδοτικής ενίσχυσης προς όσα κράτη μέλη και χώρες εφαρμόζουν τις διατάξεις του κεκτημένου Σένγκεν για τα εξωτερικά σύνορα. Αποτελεί ανάπτυξη των διατάξεων του κεκτημένου Σένγκεν στο οποίο συμμετέχουν οι συνδεδεμένες χώρες.
                  
               
                     (3)
                  
                  
                     Ο κανονισμός (ΕΕ) 2021/1148 βασίζεται στο κεκτημένο Σένγκεν, και η Δανία, σύμφωνα με το άρθρο 4 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, αποφάσισε να εφαρμόσει τον εν λόγω κανονισμό στο εθνικό της δίκαιο. Σύμφωνα με τα άρθρα 1 και 2 του πρωτοκόλλου αριθ. 22, η Δανία δεν συμμετέχει στη θέσπιση της παρούσας απόφασης και, συνεπώς, δεν δεσμεύεται από αυτήν ούτε υπόκειται στη εφαρμογή της.
                  
               
                     (4)
                  
                  
                     Η παρούσα απόφαση συνιστά ανάπτυξη των διατάξεων του κεκτημένου Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου (2). Ως εκ τούτου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
                  
               
                     (5)
                  
                  
                     Την 1η Σεπτεμβρίου 2021, στις 17 Δεκεμβρίου 2021, στις 11 Αυγούστου 2021 και στις 18 Αυγούστου 2021, η Ισλανδία, το Βασίλειο της Νορβηγίας, η Ελβετική Συνομοσπονδία και το Πριγκιπάτο του Λιχτενστάιν αντίστοιχα, κοινοποίησαν την απόφασή τους να αποδεχθούν το περιεχόμενο του Μέσου Χρηματοδοτικής Στήριξης για τη Διαχείριση των Συνόρων και την Πολιτική Θεωρήσεων που θεσπίστηκε από τον κανονισμό (ΕΕ) 2021/1148 και να το εφαρμόσουν σύμφωνα με την εσωτερική έννομη τάξη τους.
                  
               
                     (6)
                  
                  
                     Υπό το πρίσμα του άρθρου 7 παράγραφος 6 του κανονισμού (ΕΕ) 2021/1148, θα πρέπει να αρχίσουν διαπραγματεύσεις με σκοπό να συναφθούν με την Ισλανδία, το Βασίλειο της Νορβηγίας, την Ελβετική Συνομοσπονδία και το Πριγκιπάτο του Λιχτενστάιν διεθνείς συμφωνίες περί συμπληρωματικών κανόνων για την εφαρμογή του κανονισμού (ΕΕ) 2021/1148 σε καθεμιά από τις εν λόγω χώρες,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η Επιτροπή εξουσιοδοτείται να αρχίσει διαπραγματεύσεις για συμφωνίες με την Ισλανδία, το Βασίλειο της Νορβηγίας, την Ελβετική Συνομοσπονδία και το Πριγκιπάτο του Λιχτενστάιν περί συμπληρωματικών κανόνων σχετικά με την εφαρμογή από τις εν λόγω χώρες του κανονισμού (ΕΕ) 2021/1148.
            
            
               2.   Οι διαπραγματεύσεις διεξάγονται βάσει των διαπραγματευτικών οδηγιών του Συμβουλίου που εκτίθενται στο προσάρτημα της παρούσας απόφασης.
            
         
         
            Άρθρο 2
            Οι διαπραγματεύσεις θα διεξαχθούν σε συνεννόηση με τους Συμβούλους Δικαιοσύνης και Εσωτερικών Υποθέσεων, οι οποίοι είναι το προπαρασκευαστικό όργανο που ορίζεται ως η ειδική επιτροπή κατά την έννοια του άρθρου 218 παράγραφος 4 της Συνθήκης για τη Λειτουργία της Ευρωπαϊκής Ένωσης.
         
         
            Άρθρο 3
            Η παρούσα απόφαση απευθύνεται στην Επιτροπή.
         
         
            Βρυξέλλες, 21 Φεβρουαρίου 2022.
            
               
                  Για το Συμβούλιο
               
               
                  Ο Πρόεδρος
               
               J. DENORMANDIE
            
         
         
            (1)  Κανονισμός (ΕΕ) 2021/1148 του Ευρωπαϊκού Κοινοβουλίου και του Συμβουλίου της 7ης Ιουλίου 2021 για τη θέσπιση, ως μέρους του Ταμείου για την Ολοκληρωμένη Διαχείριση των Συνόρων, του Μέσου Χρηματοδοτικής Στήριξης για τη Διαχείριση των Συνόρων και την Πολιτική Θεωρήσεων (ΕΕ L 251 της 15.7.2021, σ. 48).
         
            (2)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου Σένγκεν (ΕΕ L 64 της 7.3.2002, σ. 20).